ചെന്നൈയെ കരകയറ്റി ഡുപ്ലസിസ് പഞ്ചാബിന് 135 റണ്സ് വിജയ ലക്ഷ്യം ദുബായ്: ചെന്നൈ സൂപ്പര് കിങ്സിനെ 134 റണ്സില് ഒതുക്കി പഞ്ചാബ് കിങ്സ്. 20 ഓവറില് 6 വിക്കറ്റ് നഷ്ടത്തില് 134 റണ്സ് കണ്ടെത്താനെ ചെന്നൈക്ക് കഴിഞ്ഞുള്ളു. അഞ്ച് വിക്കറ്റ് നഷ്ടത്തില് 61 എന്ന നിലയിലേക്ക് ഒരു ഘട്ടത്തില് ചെന്നൈ തകര്ന്നിരുന്നു. ഡുപ്ലസിസിന്റെ അര്ധ ശതകമാണ് ചെന്നൈയെ വലിയ തകര്ച്ചയില് നിന്ന് കരകയറ്റിയത്. അര്ഷ്ദീപ് സിങ്ങും ക്രിസ് ജോര്ദാനും രണ്ട് വിക്കറ്റ് വീതം വീഴ്ത്തി. ടോസ് നഷ്ടപ്പെട്ട് ബാറ്റിങ്ങിന് ഇറങ്ങുകയായിരുന്നു ചെന്നൈ. ചെന്നൈ സ്കോര് 18ല് നില്ക്കുമ്ബോഴേക്കും ഋതുരാജ് ഗയ്കവാദ് മടങ്ങി. 12 റണ്സ് മാത്രമാണ് ഋതുരാജിന് നേടാനായത്. അര്ഷ്ദീപ് സിങ്ങാണ് ചെന്നൈയുടെ ഫോമില് നില്ക്കുന്ന ഋതുരാജിനെ മടക്കിയത്. പിന്നാലെ മൊയിന് അലി ഡക്കായി. അര്ഷ്ദീപിനായിരുന്നു വിക്കറ്റ്. രണ്ടാമത്തെ കളിയിലും റോബിന് ഉത്തപ്പ നിരാശപ്പെടുത്തി. രണ്ട് റണ്സ് നേടി റോബിന് ഉത്തപ്പ മടങ്ങി. റായിഡുവും ധോനിയും വന്നപാടെ മടങ്ങിയതോടെ ചെന്നൈ തകര്ച്ച മുന്പില് കണ്ടു. എന്നാല് ഡുപ്ലസിസിന്റെ അര്ധ ശതകം ചെന്നൈ തുണച്ചു. 55 പന്തില് നിന്ന് എട്ട് ഫോറും രണ്ട് സിക്സും പറത്തിയാണ് ഡുപ്ലസിസ് 76 റണ്സ് നേടിയത്.